钦定古今图书集成/明伦汇编/人事典/第039卷 > 《释名》 > 《六十吟》宋·陆游
## 钦定古今图书集成/明伦汇编/人事典/第039卷 > 《释名》 > 《六十吟》宋·陆游

人生久矣无百年，六十七十已为寿。嗟予忽忽蹈此
境，衰发如蓬面枯瘦。孤松摧折老涧壑，病马凄凉依
栈豆。尚无筹策治目前，岂有功名付身后。壁疏风入
灯焰摇，地炉火尽寒萧萧。胸中白虹吐千丈，庭树叶
空衣未纩。

《史记·晋世家》：“昭侯元年，封文侯弟成师于曲沃，号为
桓叔。时年五十八矣，好德，晋国之众皆附焉。”

《管子枢言》篇：“吾畏事不欲为事，吾畏言不欲为言。”故
行年六十而老吃也。

《史记孔子世家》：定公十四年，孔子年五十六，由大司
寇行摄相事，有喜色。门人曰：“‘闻君子祸至不惧，福至
不喜’。孔子曰：‘有是言也，不曰‘乐其以贵下人乎’’？”
《庄子则阳篇》：“蘧伯玉行年六十而六十，化未尝不始
于是之，而卒诎之以非也。”未知今之所谓是之非，五
十九非也。

《汉书公孙弘传》：“弘，菑川薛人也。少时为狱吏，有罪免。
家贫，牧豕海上。年四十馀，乃学《春秋杂说》。武帝初即
位，招贤良文学士。是时弘年六十，以贤良征为博士。”
《后汉书皇甫规传》：“延熹四年秋，叛羌零吾等与先零
别种寇钞关中，护羌校尉段颎坐征。后先零诸种陆
梁，覆没营坞。规素悉羌事，志自奋效，乃上疏曰：‘自臣

略平，复闻群羌并皆反逆。臣生长邠岐，年五十有九，
昔为郡吏，再更叛羌，预筹其事，有误中之言。臣素有
固疾，恐犬马齿穷，不报大恩。愿乞冗官，备单车一介
之使，劳来三辅，宣国威泽，以所习地形兵势，佐助诸
军。臣穷居孤危之中，坐观郡将，已数十年矣。自鸟鼠
至于东岱，其病一也。力求猛敌，不如清平，勤明吴孙
未若奉法。前变未远，臣诚戚之。是以越职尽其区区’。”
至冬，羌遂大合，朝廷为忧。三公举规为中郎将，持节
监关西兵，讨零吾等，破之，斩首八百级。先零诸种羌
慕规威信，相劝降者十馀万。

《蜀志宗预传》：“延熙十年，为屯骑校尉。时车骑将军邓
芝自江州还来朝，谓预曰：‘礼，六十不服戎，而卿甫受
兵，何也’？预答曰：‘卿七十不还兵，我六十何为不受邪’？”
《晋书张华传》：“初，吴之未灭也，斗牛之间常有紫气，及
吴平之后，紫气愈明，华闻雷焕妙达纬象，乃要焕登
楼仰观，焕曰：‘仆察之久矣，宝剑之精，上彻于天耳。华’”
曰：“君言得之。吾少时有相者言。吾年出六十。位登三
事。得宝剑佩之。斯言岂效与。”

《玉笑零音》“王右军之书，五十三乃成。”

《大唐新语》：张守敬为吏，清白谨慎，累迁台省，终于绛
州刺史。其任龙门丞，年已五十八，数年而登列岳。每
谓寮曰：“公辈但守清白，何忧不迁。”俗云：“双陆无休势。”
余以为仕宦亦无休势，各宜勉之。

《避暑录话》：韩忠宪公罢政事，尝语康公兄弟，以马伏
波论少游事云：“吾已无及。汝曹他日能如少游言，为
乡里善人守坟墓，亦足矣。”康公既葬，忠宪许昌仕寖
显。一日归省墓下，用王逸少故事，期六十即挂冠归，
以终公志。为文自誓。元丰末谪守邓州。明年六十，乃
具述前语，求致仕，章十上，时裕陵眷康公未衰，苦留
之，遣中使喻旨曰：“先臣有知见，卿宣力国事，当亦必
以为然。”康公犹请不已，乃就易许昌，曰：“可以守坟墓
矣。”公不得已拜命。未几，再入为相。

《墨庄漫录》：欧阳文忠公与韩子华、吴长文、王禹玉同
直玉堂，尝约五十八岁即致仕，子华书于柱上。其后
过限七年，方践前志，作诗寄子华曰：“俗谚云：也卖弄
得过里。”其诗曰：“人事从来无处定，世涂多故践言难。
谁知颍水闻居士，十顷西湖一钓竿。”

《梦溪笔谈》：库藏中物物数足而名差互者，帐籍中谓
之“色缴。”暗长有一从官知审官西院，引见一武人，于
格合迁官，其人自陈年六十，无材力，乞致仕，叙致谦
厚，甚有可观。主判攘手曰：“某年七十二，尚能拳殴数
人，此辕门也，方六十岁，岂得遽自引退？”京师人谓之
“色缴。”

《金史世纪》：金之始祖讳函普，初从高丽来，年已六十
馀矣。兄阿古迺好佛，留高丽不肯从，曰：“后世子孙必
有能相聚者，吾不能去也。”独与弟保活里俱始祖居
完颜部仆干水之涯，保活里，居耶懒。其后胡十门以
曷苏馆归太祖，自言其祖兄弟三人相别而去，盖自
谓阿古迺之后。石土门迪古乃保活里之裔也。及太
祖败𨖚兵于境上，获耶律谢十，乃使梁福干答刺招
谕渤海人曰：“女直、渤海本同一家。”盖其初皆勿吉之
七部也。始祖至完颜部，居久之，其部人尝杀它族之
人，由是两族交恶，哄斗不能解。完颜部人谓始祖曰：
“若能为部人解此怨，使两族不相杀。部有贤女，年六
十而未嫁，当以相配，仍为同部。”始祖曰：“诺。”迺自往谕
之曰：“杀一人而斗不解，损伤益多。曷若止诛首乱者
一人，部内以物纳偿，汝可以无斗而且获利焉。”怨家
从之，乃为约曰：“凡有杀伤人者，征其家人口一、马十、
偶㹀牛十、黄金六两，与所杀伤之家，即两解，不得私
斗。”曰：“谨如约。”女直之俗，杀人偿马牛三十，自此始。既
备偿如约，部众信服之，谢以青牛一，并许归六十之
妇。始祖乃以青牛为聘礼而纳之，并得其赀。产后生
二男，长曰乌鲁，次曰斡鲁，一女曰注思板，遂为完颜
部人。天会十四年，追谥景元皇帝，庙号始祖。

《元史王克敬传》：克敬为江浙行省参知政事，视事五
月，请老，年甫五十九，谓人曰：“穴趾而峻墉，必危，再实
之木必伤其根。无功德而沗富贵，何以异此。”故常怀
止足之分也。

《明外史曹凤传》：“孙亨字伯贞，嘉靖十四年进士。擢右
佥都御史，巡抚保定。时有寇警，亨中夜从十数骑疾
驰出郭，立马风雪中。顷之，诸将追至，亨曰：‘吾年六十
老矣，犹思杀贼，将军辈不努力，何以自懈’？诸将惭谢，
因奋击贼兵，破之龙泉关外。”

《岩栖幽事》：赵清献五十九闻雷得道，自号知非子。世
人不省，以为改过之辞。嗟乎，真摸象人也

《白虎通》：“年六十闭房何法？法六月阳气衰也。”

《避暑录话》：吾明年六十岁，今春治西坞隙地，作堂其
间，取蘧伯玉之意，名之曰知非。赵清献年五十九闻
雷而得道，自号知非子，此真为伯玉者也。今吾无清
献之闻，而遽以名其居，姑志其年耶？抑将求为伯玉
耶？夫伯玉亦何可求为？南郭子綦有言：“今之隐几，非
昔之隐几者也。”古之人于一隐几之间犹有所辨，尚
何论？六十年岂不知其有与物俱迁而独存者乎？苟
知存者之为是，则迁者无物而不非也。自是观之，则
吾亦可以少税驾于此堂矣。始吾守蔡州，方三十九。
明年，作堂于州治之西庑，名之曰《不惑》，吾以为僭，然
吾有志学焉者也。今二十年，幸其所愿学者未尝废，
亦粗以为不至于颠迷流荡而丧其“本心”者，虽求为
《伯玉》可也。

《笔记》：“余于为文似蘧瑗，瑗年五十知四十九年非，余
年六十始知五十九年非，其庶几至于道乎。天禀余
才，才及中人，中人之流未能名一世，然自力于当时，
则绰绰矣。”

《妮古录》：“憨憨无役老人怀，春日烘门晏始开。游衍太
平初试杖，安排乐事且拈杯。世情花党富家发，公道
燕均贫户来。识字不多彊不识，小轩聊与物追陪。”余
今年六十，凡事举在灰念中，但醉吟兀坐，饱飰终日，
以享太平而已，故赋此诗。沈周书：公六十为癸卯
《谈渊》。天禧中，泰州言澶州军士王贵至州，自云得干
阗国玉印一以献。初，太平兴国中，贵昼日忽见使者
至营，急召偕行，至河桥，驿马已具，即命乘之，俄觉腾
空而去。顷之，驻马，但见屋宇宏丽。使者使贵入，其容
卫制度，悉为王者。谓贵曰：“侯年如五十八，当往于阗
国北通圣山，取一异宝，以奉皇帝，宜志之。”遂复乘马，
凌云而旋，军中失贵已数日矣，验所乘，即营卒之马
也。知州宋煦以闻奏，太宗释之。至是，贵自陈年已五
十八，愿遵前戒，西至于阗，寻许其行。贵至神州，以道
远悔惧。俄于市中遇一道士，引贵至州城，登高原问
所欲，具以实对。即命贵闭目。少选，令开目视，见山川
顿异，道士曰：“此于阗国北境通圣山也。”复引贵至一
池，池中有仙童，出一物授之，谓曰：“持此奉皇帝。”又令
瞑目。俄顷，复至泰州。向之道士已失所在，发其物，乃
玉印也，文曰：“国王赵万年永宝。